LIETUVOS RESPUBLIKOS Ekonomikos ir inovacijų MINISTERIJA

Biudžetinė įstaiga, Gedimino pr. 38, LT-01104 Vilnius, tel.: 8 706 64 845, 8 706 64 868,
faks. 8 706 64 762, el. p. kanc@eimin.lt, http://eimin.lrv.lt.

Duomenys kaupiami ir saugomi Juridinių asmenų registre, kodas 188621919

Lietuvos Respublikos Vyriausybei	2020-01-	Nr.

DĖL LIETUVOS RESPUBLIKOS VYRIAUSYBĖS NUTARIMO PROJEKTO TEIKIMO

Lietuvos Respublikos ekonomikos ir inovacijų ministerija (toliau – Ekonomikos ir inovacijų ministerija) teikia svarstyti Lietuvos Respublikos Vyriausybės nutarimo „Dėl Lietuvos Respublikos Vyriausybės 2010 m. kovo 24 d. nutarimo Nr. 326 „Dėl Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos aprašo patvirtinimo“ pakeitimo“ projektą (toliau – Nutarimo projektas).

Nutarimo projekto tikslas – tobulinti Lietuvos Respublikos kandidatų į Europos ekonomikos ir socialinių reikalų komiteto (toliau – Komitetas) narius atrankos tvarką.

I. Sprendžiama problema	Šiuo metu galiojančiame Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos apraše, patvirtintame Lietuvos Respublikos Vyriausybės 2010 m. kovo 24 d. nutarimu Nr. 326 „Dėl Lietuvos Respublikos kandidatų į Europos ekonomikos ir socialinių reikalų komiteto narius atrankos tvarkos aprašo patvirtinimo“ (toliau – Aprašas), nustatyta itin daug perteklinių duomenų, kurių reikalaujama iš organizacijų, siekiančių dalyvauti atrankoje. Daug dėmesio skiriama kandidatus siūlančių organizacijų vertinimui, jų ir siūlomų atstovų vertinimas yra grindžiamas sudėtingomis formulėmis.
II. Siūlomos priemonės	Nutarimo projektu siūloma: Optimizuoti atrankos procedūrą, kad būtų sumažinta administracinė našta joje dalyvaujančioms organizacijoms: atsisakyti 7 dokumentų apie organizacijų šakinį pasiskirstymą, padalinių teritorinį pasiskirstymą, organizacijos laimėjimus, atstovaujamą visuomenės dalį ar interesus, savanorių skaičių (dalis iš jų nėra būtini, dalis – vertinamojo pobūdžio). Atsisakyti organizacijų atitikties vertinimo balais. Organizacijos atsiųsti duomenys ir dokumentai bus vertinami kaip tinkamumo kriterijai – organizacijai pateikus dokumentus, įrodančius atitiktį nustatytiems reikalavimams, ji įgytų teisę dalyvauti kitame atrankos etape. Pabrėžti pačių kandidatų atranką, kad būtų atrinkti tinkamiausi asmenys, pvz., keliant reikalavimą kandidatams turėti ne mažesnės kaip 3 metų darbo su Europos Sąjungos (toliau – ES) arba Europos ekonominės erdvės (EEE) ir kitomis tarptautinėmis organizacijomis (toliau kartu – tarptautinės organizacijos) patirties, mokėti užsienio kalbą B2 lygiu ir pan. Reikalavimas turėti darbo patirties kyla dėl poreikio į Komitetą deleguoti asmenis, kurie gebėtų greitai orientuotis spręsdami besikeičiančius politinius klausimus, taip pat išmanytų tarptautinių organizacijų struktūras, geopolitinę situaciją ir pan. Pažymime, kad reikalavimas turėti darbo su tarptautinėmis organizacijomis patirties neturėtų būti aiškinamas kaip reikalavimas dirbti tarptautinėje organizacijoje (būti susijusiam darbo santykiais). Taip pat atkreipiame dėmesį, kad darbo patirtį kandidatai galės pagrįsti pateikdami praktikos ar stažuotės sutartis, pareigybės aprašymus ir pan. Siekiant išlaikyti ryšį su Europos Sąjunga, Nutarimo projekte siūloma asmens patirtį tarptautinėje organizacijoje vertinti tuo atveju, jei tokioje tarptautinėje organizacijoje dalį narių sudaro būtent ES valstybės narės: jeigu tarptautinė organizacija yra didelė, pvz., JT, siūloma, kad tokiu atveju joje turėtų dalyvauti daugiau kaip pusė (14 ir daugiau) ES valstybių narių; jeigu tarptautinė organizacija yra mažesnė – daugiau kaip pusę pačios organizacijos narių turėtų sudaryti ES valstybės narės. Vertinti atstovus tik iš tų organizacijų, kurios dalyvauja tarptautinių organizacijų, kuriose mokamas nario mokestis, veikloje. Pažymėtina, kad dabar galiojančiame Apraše yra įtvirtintas panašus reikalavimas (žr. 14.11 papunktį): atstovavimas tarptautinėje organizacijoje, mokamas narystės mokestis bei konkreti jo suma ir pan. Siekiant išvengti deklaravimo apie narystę bet kokiose tarptautinėse organizacijose, Nutarimo projekte paliekamas privalomas reikalavimas, kad tarptautinei organizacijai būtų mokamas narystės mokestis (nevertinant jo dydžio). Nutarimo projekto rengėjų nuomone, toks reikalavimas parodo organizacijos ilgalaikį pasiryžimą būti tarptautinės organizacijos nare, kita vertus – pačios tarptautinės organizacijos patikimumą ir stabilumą. Nustatyti, kad organizacijos nariai veikia ne mažiau kaip 1/3 Lietuvos Respublikos apskričių teritorijų. Keliant tokį reikalavimą yra siekiama atrinkti platesniems interesams atstovaujančias organizacijas. Skaičiavimo metodika (1/3 apskričių teritorijų) buvo pasirinkta atsižvelgus į Lietuvos Respublikos darbo kodekso 185 straipsnio 2 dalies 9 punktą, pagal kurį Lietuvos Respublikos trišalės tarybos nariai turi veikti ne mažiau kaip 2/3 Lietuvos Respublikos apskričių teritorijų. Nustatyti, kad Lietuvos Respublikos kandidatų į Europos ekonomikos ir socialinių reikalų komiteto narius atrankos vertinimo komisijos (toliau – Vertinimo komisija) nariai kiekvieną atstovą vertins pagal dešimties balų sistemą. Vertinimo komisijos darbo reglamente bus nustatyta, kad Vertinimo komisija turi teisę pasitelkti užsienio kalbos ekspertus. Nustatyti, kad dėl atrenkamų kandidatų būtų konsultuojamasi su Lietuvos Respublikos trišale taryba ir Nevyriausybinių organizacijų taryba, teikiant joms derinti kandidatus Lietuvos Respublikos Vyriausybės darbo reglamento nustatyta tvarka per teisės aktų informacinę sistemą; su visais kitais Lietuvos Respublikos Vyriausybės įstatymo 52 straipsnio 5 dalyje nurodytais subjektais – informaciją apie kandidatus viešai skelbiant teisės aktų informacinėje sistemoje. Palikti reikalavimą pateikti asmens tapatybę patvirtinančio dokumento kopiją pradiniame atrankos etape, nes tiek organizacijų, tiek atstovų formali patikra vyks prieš pokalbį. Siekiant užtikrinti efektyvų konkretaus asmens atitikties Aprašo 7 ir 13 punktuose nustatytiems reikalavimams patikrinimą, yra būtinas asmens tapatybę patvirtinantis dokumentas. Siekiant dažnesnės asmenų rotacijos, nustatyti, kad kandidatai gali būti renkami ne daugiau kaip 2 kadencijas iš eilės. Sutarties dėl Europos Sąjungos veikimo 302 straipsnio 1 dalyje nėra nustatyta, kad kadencijos turi būti nepertraukiamos („Komiteto nariai gali būti paskiriami kitai kadencijai“ (angl. „the term of office of the members of the Committee shall be renewable“). Pažymėtina, kad galutinį sprendimą dėl kandidatų priima Lietuvos Respublikos Vyriausybė (Lietuvos Respublikos Vyriausybės įstatymo 52 straipsnio 5 dalis).
III. Priemonių kaštai	Optimizavus atrankos procedūrą, atrankoje dalyvaujančioms organizacijoms bus sumažinta administracinė našta.
IV. Nauda visuomenei	Patvirtinus Nutarimo projektą: Naujai 2020–2025 metų kadencijai kandidatai bus atrenkami pagal patobulintą ir aiškesnę tvarką.

Nutarimo projektas neprieštarauja Europos Sąjungos teisės aktams ir Septynioliktosios Lietuvos Respublikos Vyriausybės programai, kuriai pritarta Lietuvos Respublikos Seimo 2016 m. gruodžio 13 d. nutarimu Nr. XIII-82 „Dėl Lietuvos Respublikos Vyriausybės programos“.

Apie Nutarimo projektą nereikia pranešti Europos Komisijai pagal Informacijos apie techninius reglamentus ir atitikties įvertinimo procedūras teikimo taisykles, patvirtintas Lietuvos Respublikos Vyriausybės 1999 m. gegužės 20 d. nutarimu Nr. 617 „Dėl Informacijos apie techninius reglamentus ir atitikties įvertinimo procedūras teikimo taisyklių patvirtinimo“.

Nutarimo projektui įtraukti į teisės sistemą kitų teisės aktų priimti nereikės.

Nutarimo projekte neapibrėžiamos sąvokos ir jas įvardijantys terminai, kurie turėtų būti įvertinti Lietuvos Respublikos terminų banko įstatymo ir jo įgyvendinamųjų teisės aktų nustatyta tvarka.

Vadovaujantis Numatomo teisinio reguliavimo poveikio vertinimo metodikos, patvirtintos Lietuvos Respublikos Vyriausybės 2003 m. vasario 26 d. nutarimu Nr. 276 „Dėl Numatomo teisinio

reguliavimo poveikio vertinimo metodikos patvirtinimo“, 4 punktu, Nutarimo projekto numatomo teisinio reguliavimo poveikio vertinimas neatliekamas.

Nutarimo projektas teiktas derinti suinteresuotoms institucijoms 2019 m. lapkričio 29 d. raštu Nr. (11.8-22)3-4415 per Lietuvos Respublikos Seimo teisės aktų informacinę sistemą. Pastabos, kurias dėl Nutarimo projekto pateikė Lietuvos Respublikos užsienio reikalų ministerija, Lietuvos Respublikos vidaus reikalų ministerija, Lietuvos Respublikos socialinės apsaugos ir darbo ministerija, Lietuvos Respublikos žemės ūkio ministerija, Lietuvos valstybės tarnautojų, biudžetinių ir viešųjų įstaigų darbuotojų profesinė sąjunga, Lietuvos Respublikos aplinkos ministerija, suderintos darbo tvarka (2020 m. sausio 20 d. Ekonomikos ir inovacijų ministerijoje buvo suorganizuotas pasitarimas pastaboms aptarti). Atskirai darbo tvarka Nutarimo projektas suderintas su Lietuvos Respublikos aplinkos ministerija. Pastabų per nustatytą terminą nepateikė: Lietuvos Respublikos švietimo, mokslo ir sporto ministerija, Lietuvos darbdavių konfederacija, asociacija „Investors‘ Forum“, Lietuvos žemės ūkio rūmai, Lietuvos profesinių sąjungų konfederacija, Nevyriausybinių organizacijų koalicija, Lietuvos smulkiojo ir vidutinio verslo taryba, asociacija „Žinių ekonomikos forumas“, Lietuvos politinių kalinių ir tremtinių sąjunga. Dėl kitų pastabų, į kurias neatsižvelgta ar atsižvelgta iš dalies, teikiame derinimo pažymą.

Lietuvos Respublikos trišalė taryba 2020 m. sausio 21 d. protokoliniu sprendimu Nr. TTP-1 Nutarimo projektui nepritarė ir siūlo, kad kandidatus atrinktų atitinkamai Lietuvos Respublikos trišalė taryba (darbdavių ir darbuotojų tikslinės grupės) ir Nevyriausybinių organizacijų taryba (kitų interesų tikslinė grupė). Nacionalinė NVO koalicija pritaria sausio 27 d. raštu Lietuvos Respublikos trišalės tarybos nuomonei. Lietuvos švietimo ir mokslo profesinė sąjunga 2020 m. vasario 3 dienos raštu Nr. Sd-038 informavo, kad pritaria Lietuvos Respublikos ekonomikos ir inovacijų ministerijos parengtam Nutarimo projektui.

Nutarimo projektą parengė Ekonomikos ir inovacijų ministerijos Europos Sąjungos ir tarptautinių reikalų departamento (direktorius – Dimitrijus Kucevičius, tel. 8 706 64 669, el. paštas dimitrijus.kucevicius@eimin.lt) Europos Sąjungos reikalų koordinavimo skyriaus (vedėja – Asta Mikalauskaitė, tel. 8 706 64 827, el. paštas asta.mikalauskaite@eimin.lt) vyriausioji specialistė Lina Dumčiūtė, tel. 8 706 64 875, el. paštas lina.dumciute@eimin.lt).

PRIDEDAMA:

Nutarimo projektas, 10 lapų.

Suinteresuotų institucijų išvadų kopijos, 33 lapai.

Derinimo pažyma, 7 lapai.

Lietuvos Respublikos trišalės tarybos 2020 m. sausio 21 d. protokolo kopija, 1 lapas.

Energetikos ministras, laikinai einantis

ekonomikos ir inovacijų ministro pareigas Žygimantas Vaičiūnas

Lina Dumčiūtė, tel. 8 706 64 875, el. paštas lina.dumciute@eimin.lt